
ALBA OG FINITO

PAPPA TRULS

PAPPA EMIL

BJØRN TIUR TORSK

– FENGSELSBETJENT OG KJENDIS

ROAR

– FENGSELSBETJENT

LINN

– INNSATT

KARI ‘KEIVSLEGGA’ HANSEN

– INNSATT

– Dere skulle vært her for to timer siden!

Pappa Truls sto på toppen av trappa foran rekkehuset vårt med armene i kors.

Pappa Emil, Finito og jeg sto ved det nederste trappetrinnet. Vi var ikke så veldig tøffe nå, nei.

– Jo … altså …, hostet Pappa Emil. – Det var bare så gøy å trene med Finito på Hundesletta. Alba og jeg glemte visst tiden litt.

Det var helt sant.

Vi hadde lært Finito å løpe gjennom ei hinderløype samtidig som han gjorde triks underveis.

Vi hadde bare fortsatt og fortsatt. Finito var i kjempeform.

Men plutselig var det blitt mørkt og høstkaldt. Greia om høsten er jo at dagene blir så korte.

Mørket kommer så fort.

– Voff!

Finito logret mot Pappa Truls på toppen av trappa. Men selv ikke Finito gjorde ham blidere.

– TO TIMER senere enn avtalt! Er det mulig? Og så med min bil, Emil! Hva om jeg trengte bilen selv?

Pappa Truls pekte mot hånda, hvor han liksom skulle hatt ei klokke.

– Vet dere hvor redd jeg har vært, eller? ropte han. – Eller hvor mange ganger jeg har ringt og sendt melding?

Oi sann. Pappa Emil henta fram mobilen.

– Eh … t-tjue-f-fire? sa han.

Pappa Truls la armene i kors igjen og fnøs:

– Og dere har vel ikke spist noe, heller? I hele dag?

Pappa Emil kikket livredd først mot meg, deretter mot Pappa Truls.

– Eh … spist … eh … nja …

– Faste måltider, Emil! sa Pappa Truls. – Det er kjempeviktig for et barn!

– Jeg er ikke sååå sulten, sa jeg.

Det var ikke sant. Det rumlet i magen min som bare det.

Pappa Emil stirret ned mot skotuppene sine.

– Sorry, hvisket han.

Det så ut som om han skulle begynne å gråte.

Og jeg syntes innmari synd på ham. For Pappa Emil er så snill. Han har bare lett for å glemme seg litt når han er ivrig. Det vil si: nesten hele tida.

Akkurat som meg.

Om du ikke har skjønt det allerede, er pappaene mine skilt. Og denne forferdelige kranglingen var ikke noe jeg savnet, akkurat.

Men nå hadde Pappa Truls ropt så mye at han var helt sliten. Han pustet tungt og sa, litt roligere:

– Jammen bra at jeg har laget Pizza Pepperoni halv-ananas Truls Speciale. Jeg setter den i ovnen nå, jeg, Alba.

– Så bra! smilte jeg. – Eh … det med pizzaen, altså. Ikke det med at vi er så sene.

Jeg snudde meg for å si ha det til Pappa Emil.

Det var da jeg oppdaget det.

Vi var ikke alene.

